На основу члана 41. став 5. Закона о порезу на доходак грађана („Службени гласник РС”, бр. 24/01, 80/02, 80/02-др. закон, 135/04, 62/06, 65/06-исправка, 31/09, 44/09, 18/10, 50/11, 91/11-УС, 93/12, 114/12-УС, 47/13, 48/13-исправка, 108/13, 57/14, 68/14-др. закон, 112/15, 113/17, 95/18 и 86/19),

Влада доноси

У Р Е Д Б У

О ДОПУНАМА УРЕДБЕ О БЛИЖИМ УСЛОВИМА, КРИТЕРИЈУМИМА И ЕЛЕМЕНТИМА ЗА ПАУШАЛНО ОПОРЕЗИВАЊЕ ОБВЕЗНИКА ПОРЕЗА НА ПРИХОДЕ ОД САМОСТАЛНЕ ДЕЛАТНОСТИ

Члан 1.

У Уредби о ближим условима, критеријумима и елементима за паушално опорезивање обвезника пореза на приходе од самосталне делатности („Службени гласник РС”, бр. 94/19 и 96/19-исправка), у члану 6. после става 2. додаје се нови став 3, који гласи:

„Изузетно од става 2. овог члана, не сматра се променом општине у смислу става 2. овог члана када обвезник који има регистровано седиште на једној од општина на територији града Београда која обухвата подручје општина из члана 4. став 3. ове уредбе изврши промену седишта тако да региструје седиште на другој општини на територији града Београда из члана 4. став 3. ове уредбе, као и када обвезник који има регистровано седиште на једној од општина на територији неког другог града изврши промену седишта тако да региструје седиште на другој општини на територији тог града.”.

Досадашњи ст. 3. и 4. постају ст. 4. и 5.

Додаје се став 6, који гласи:

„За предузетнике паушалце са седиштем на територији града Београда која обухвата подручје општина из члана 4. став 3. ове уредбе, као и за предузетнике паушалце са седиштем на једној од општина на територији неког другог града, којима је услед промене седишта у смислу става 2. овог члана за 2020. годину повећана основица за више од 10%, коефицијент делатности за 2021. и 2022. годину се утврђује у износу коефицијента делатности који је утврђен за 2023. и наредне године.”.

Члан 2.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-10864/2020

У Београду, 24. децембра 2020. године

В Л А Д А

ПРЕДСЕДНИК

Ана Брнабић, с.р.